Diari Oficial de la Generalitat Valenciana


Sumari del DOGV 6051, del 07-07-2009 (2009/7885)

ORDE de 22 de juny de 2009, de la Conselleria d'Educació, per la qual convoca ajudes per a la realització de pràctiques formatives (PF) per part d'alumnes que cursen estudis no universitaris de caràcter professionalitzador.
-------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6051

Data del DOGV
:   07-07-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/7885


Data del document
:   22-06-2009

Organisme emissor
:   Conselleria d'Educació

Tipus de document
:   Ordre

Descriptors 

:   * ajuda pública

ORDE de 22 de juny de 2009, de la Conselleria d'Educació, per la qual convoca ajudes per a la realització de pràctiques formatives (PF) per part d'alumnes que cursen estudis no universitaris de caràcter professionalitzador. [2009/7885]
La realització de pràctiques formatives (PF) en empreses o entitats productives, per part d'alumnes que cursen estudis no universitaris de caràcter professionalitzador, és un component bàsic del procés formatiu, ja que permet, al jove estudiant, comprovar en una situació real de treball el nivell de competència professional adquirit en el centre educatiu, conéixer nous processos productius i d'organització empresarial, al mateix temps que el coneixement de les relacions laborals que li facilitarà el seu trànsit a la vida activa i professional.
Els centres docents establixen convenis amb empreses o entitats del seu entorn a fi de facilitar les dites pràctiques formatives, i ampliar la col·laboració amb aportacions innovadores per a l'actualització dels currículums docents a través de les relacions que s'establixen entre els professors-tutors i els instructors d'empresa.
El desenrotllament de les pràctiques formatives en centres de treball pot suposar gastos extraordinaris a l'alumnat, per la qual cosa es considera necessari destinar ajudes econòmiques que en part els compensen.
Per això, i fent ús de les atribucions que em conferix l'article 28, de la Llei 5/1983, de 30 de desembre, del Consell, i tenint en compte el que establix la Llei 38/2003, General de Subvencions (BOE 18.11.2003), el Decret Legislatiu de 26 de juny de 1991, del Consell de la Generalitat Valenciana, pel qual s'aprova el Text refós de la Llei d'Hisenda Pública de la Generalitat Valenciana (TRLHP), i el Reglament General de Subvencions, aprovat pel Reial Decret 887/2006, de 21 de juliol, vista la proposta de la directora general d'Avaluació, Innovació i Qualitat Educativa i de la Formació Professional, de data 22 de juny de 2009, i de conformitat amb esta
ORDENE
Primer. Convocatòria i bases
1. Convocar ajudes per a l'alumnat de centres docents no universitaris que realitzen pràctiques formatives (PF) en empreses o entitats públiques o privades.
2. Aprovar les bases per les quals es regirà l'adjudicació de les ajudes que figuren en l'annex I de l'orde, així com els models de sol·licitud i certificació (annexos SA, CA i CE).
Segon. Import
L'import global màxim destinat a les ajudes, la concessió de les quals es convoca per la present orde serà d'1.750.000 euros, que es finançaran amb càrrec al capítol IV, línia de subvenció T0086000, del programa 421.50, secció 09, servici 02, centre gestor 03, del pressupost de la Generalitat per a 2009.
Les ajudes estan cofinançades pel Fons Social Europeu (875.000 euros, 50% de fons finalistes) i la Generalitat (875.000 euros, 50% de fons propis).
Les subvencions finançades amb càrrec al fons de la Unió Europea es regiran per les normes comunitàries i pel que establix la Llei 38/2003, de 17 de novembre, General de Subvencions, així com, en concret, als articles 45 i 46 de la dita llei. La percepció de les ajudes econòmiques per part dels beneficiaris estarà condicionada al compliment de les obligacions que establix l'art. 14 de la dita llei i a l'obligació de col·laboració en l'exercici de les funcions de control.
Tercer. Terminis
El termini per a resoldre i notificar la convocatòria serà de sis mesos a comptar de l'endemà de la publicació de la present orde. D'acord amb l'art. 55 de la Llei 9/2001, de 27 de desembre, de la Generalitat, de Mesures Fiscals, Administratives i d'Orde Social, els interessats podran considerar desestimades les seues sol·licituds per silenci administratiu, si vençut el termini de sis mesos no s'ha notificat cap resolució expressa.
DISPOSICIONS ADDICIONALS
Primera
Es delega en la directora general d'Avaluació, Innovació i Qualitat Educativa i de la Formació Professional la facultat per a concedir les ajudes, i se l'autoritza perquè dicte les resolucions necessàries per al desenrotllament i l'execució de la present orde.
Segona
En compliment del que disposa l'article 7.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat, dirigits a establir, concedir i modificar ajudes públiques, la present convocatòria no necessita que es notifique a la Comissió Europea per no reunir tots els requisits de l'apartat 1 de l'article 87 del tractat CE. Als seus destinataris no els reporta cap avantatge econòmic, sinó que es pretén compensar, en part, els gastos ocasionats pels desplaçaments de l'alumnat.
DISPOSICIÓ FINAL
Única
L'orde produirà efectes des de l'endemà de ser publicada en el Diari Oficial de la Comunitat Valenciana.
De conformitat amb el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, contra la present orde, que posa fi a la via administrativa, es podrà recórrer potestativament en reposició o bé cabrà plantejar directament un recurs contenciós administratiu, en els terminis i davant dels òrgans que s'indiquen a continuació:
a) El recurs de reposició haurà d'interposar-se davant del conseller d'Educació en el termini d'un mes a comptar de l'endemà de ser publicada.
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar de l'endemà de ser publicada.
València, 22 de juny de 2009
El conseller d'Educació,
ALEJANDRO FONT DE MORA TURÓN
ANNEX I
Bases de la convocatòria
Primera
L'objecte de les ajudes de la present convocatòria és compensar, en part, els gastos extraordinaris que ocasionen a l'alumnat la realització de les Pràctiques Formatives en Centres de Treball.
Segona
Podran rebre ajudes econòmiques per la realització de Formació en Centres de Treball (FCT) o Pràctiques Formatives (PF):
a) Les alumnes i els alumnes matriculats en centres públics dependents de la Conselleria d'Educació que hagen realitzat formació en centres de treball o pràctiques formatives en empreses o entitats públiques o privades a través del concert de col·laboració establit en l'Orde de 31 d'agost de 1988, de la Conselleria de Cultura, Educació i Ciència (DOGV de 15 de setembre).
Les alumnes i els alumnes hauran d'estar cursant algun dels estudis següents:
- Cicles Formatius
- Mòduls Professionals Experimentals
- Programes de Qualificació Professional Inicial de la Comunitat (PCPI)
b) Les alumnes i els alumnes matriculats en centres privats, en ensenyances concertades amb la Conselleria d'Educació, que hagen realitzat pràctiques formatives en empreses o entitats públiques o privades a través d'un concert de col·laboració i que cursen cicles formatius.
Tercera
Les sol·licituds d'ajuda es formularan per escrit, segons el model SA que figura com a annex a la present orde, i s'entregaran per a la seua presentació en la secretaria del centre docent on l'alumnat curse les ensenyances, durant el període de realització de les pràctiques formatives. Una vegada rebudes, el centre educatiu comprovarà i ordenarà els models SA tal com apareixen en el model CA.
Quarta
1. Una vegada finalitzades l'FCT o PF, els directors i titulars dels centres docents certificaran l'efectivament realitzat, en els termes indicats en els models CA i CE, que figuren com a annexos a la present orde.
2. Abans del 31 de juliol de 2009 es presentaran les sol·licituds segons model SA, així com les certificacions a què fa referència el punt anterior, en la Conselleria d'Educació o fent ús de qualsevol dels mitjans establits en l'article 38, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, dirigides a la Direcció General d'Avaluació, Innovació i Qualitat Educativa i de la Formació Professional, Servici de Formació Professional, Secció d'Iniciació Professional, Av. Campanar, 32, 46860 València. Així mateix, cada centre enviarà, per correu electrònic una còpia de l'aplicació FOREMP-A, o si és el cas GESFCT, com a arxiu adjunt, el nom del qual serà el codi del centre, a l'adreça següent: krn@wgm.zn
Quinta
L'òrgan competent per a la instrucció del procediment serà la direcció de l'Àrea de Formació Professional de la Conselleria d'Educació.
La Direcció General d'Avaluació, Innovació i Qualitat Educativa i de la Formació Professional resoldrà la present convocatòria i la comunicarà abans de l'11 de desembre de l'any en curs, per a coneixement dels beneficiaris, a tots els centres docents que van presentar la documentació corresponent, i es farà pública en els taulers d'anuncis dels centres, als efectes previstos en l'article 59.6.b) de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú
No es requerirà la publicació en el DOCV, ja que es complix el que establix l'apartat 3 c) de l'article 18, de la Llei General de Subvencions.
La percepció de les ajudes previstes en esta convocatòria serà incompatible amb la percepció d'altres amb el mateix objecte. En esta convocatòria no regix el principi de concurrència competitiva, ja que s'atorguen les ajudes a tot l'alumnat que realitze el mòdul d'FCT i presente la documentació dins del termini i la forma escaient.
Sexta
1. Amb l'autorització de l'alumnat, l'abonament de les ajudes s'efectuarà a través dels centres docents on l'alumna o alumne estiga matriculat.
Els centres docents privats concertats responen al concepte d'«entitat col·laboradora» (article 12, de la Llei General de Subvencions), per la qual cosa hauran d'acreditar, davant de l'òrgan competent per a l'ordenació i instrucció del procediment, complir el que establixen els articles 13, 15 i 16 de la Llei General de Subvencions, incloent-hi l'exigència d'acreditar que estan al corrent en les obligacions tributàries i davant de la Seguretat Social, d'acord amb el que s'especifica en la base octava.
2. En el termini de tres mesos des que els centres docents reben les ajudes, els directors o titulars remetran els rebuts acreditatius que han percebut per part de cada un dels beneficiaris de conformitat amb l'article 30.2 de la Llei General de Subvencions.
La documentació es presentarà en la Conselleria d'Educació o fent ús de qualsevol dels mitjans establits en l'article 38, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, dirigides a la Direcció General d'Avaluació, Innovació i Qualitat Educativa i de la Formació Professional, Servici de Formació Professional, Secció d'Iniciació Professional, Av. Campanar, 32, 46091 València.
Sèptima
1. Les ajudes destinades a l'alumnat són en concepte exclusiu de suport als gastos previsibles de locomoció o transport, per la qual cosa es distingixen tres modalitats:
a) Alumnat que realitze les pràctiques formatives en empreses o entitats situades en distinta localitat a la del seu domicili, i a la del seu centre educatiu, i entre 5 i 20 km d'estes.
b) Alumnat que realitze les pràctiques formatives en empreses o entitats situades en distinta localitat a la del seu domicili, i a la del seu centre educatiu, i a més de 20 km d'estes.
c) La resta de l'alumnat no previst en les modalitats anteriors.
Per a determinar la modalitat de l'alumnat, es tindrà en compte la menor de les distàncies anteriorment indicades. Així mateix, el quilometratge, segons el mapa oficial de carreteres del Ministeri de Foment.
2. S'establixen com a imports màxims de les ajudes destinades a l'alumnat:
a) 15 euros per dia de pràctiques formatives per a la modalitat a), fins a un límit de 500 euros.
b) 20 euros per dia de pràctiques formatives per a la modalitat b), fins a un límit de 900 euros.
c) Fins a 120 euros en concepte de xicotets gastos de transport o locomoció per a la modalitat c).
Les ajudes s'ajustaran en raó del pressupost disponible i del total de dies i hores de pràctiques formatives certificades durant l'any 2009.
3. En els casos en què l'alumnat haja realitzat el mòdul de Pràctiques Formatives en Centres de Treball en una empresa o institució, la localitat de la qual siga diferent de la que apareix en la documentació presentada, i açò supose un canvi de modalitat en el desplaçament, el director del centre educatiu certificarà la dita circumstància.
4. Si l'alumnat ha obtingut una exempció parcial del mòdul de Pràctiques Formatives en Centres de Treball, s'adjuntarà a la documentació presentada, una fotocòpia compulsada de l'esmentada exempció.
Octava
Els centres privats concertats que reben les ajudes en la seua condició d'«entitats col·laboradores» hauran d'acreditar, davant de l'òrgan que concedix la subvenció, prèviament a la proposta de resolució, que es troben al corrent de les obligacions tributàries i davant de la Seguretat Social, en els termes establits en l'article 22 del Reglament General de Subvencions (BOE del 25 de juliol de 2006).
Els centres privats concertats hauran de presentar, en el supòsit de noves altes o variació de dades fiscals o bancàries, l'annex III, que figura en esta orde com a imprés normalitzat de manteniment de tercers, a l'efecte del que disposa l'Orde de 15 de febrer de 2005 (DOGV de 4 de març), de la Conselleria d'Economia, Hisenda i Ocupació, que regula la comprovació i el procediment de registre de les dades de les persones físiques i jurídiques que es relacionen econòmicament amb l'administració de la Generalitat, i s'aprova un nou model d'instància modificada per Orde de 31 d'agost de 2007 (DOCV d'11 de setembre). Amb anterioritat a la proposta de resolució de l'adjudicació, s'haurà de presentar, davant de l'òrgan competent per a l'ordenació de la instrucció i del procediment, una declaració responsable de no estar sotmés a cap de les prohibicions establides en l'article 13, apartats 2 i 3, de la Llei General de Subvencions (annex II). La dita justificació podrà ser realitzada per qualsevol dels procediments indicats en l'apartat 7 del mencionat article 13. El dit annex també substituïx la presentació de les certificacions en els casos previstos en l'article 24 del Reglament General de Subvencions.
Novena
El reintegrament de les quantitats percebudes i l'exigència de l'interés de demora s'aplicarà des del moment del pagament de les ajudes, en els supòsits establits en la Llei General de Subvencions, article 37, sobre les causes del reintegrament de les ajudes i subvencions, i article 36, sobre la invalidesa de la resolució de la concessió.